b'\n_START_ARTICLE_\nJungtini\xc5\xb3 Taut\xc5\xb3 taikdaryst\xc4\x97\n_START_SECTION_\nKritika\n_START_PARAGRAPH_\nPer daugiau nei 60 JT gyvavimo met\xc5\xb3 suorganizuotos 63 taikos palaikymo misijos, 16 i\xc5\xa1 j\xc5\xb3 tebesit\xc4\x99sia ir dabar. Ironi\xc5\xa1ka, kad daugiausia j\xc5\xb3 Afrikoje - kontinente, kur po dekolonizacijos teori\xc5\xa1kai tur\xc4\x97jo taikiai sugyventi Afrikos tautos. Liberijoje, Kongo Demokratin\xc4\x97je Respublikoje, Ruandoje vyko \xc5\xbeiauriausi pastarojo meto karai. Darf\xc5\xabras i\xc5\xa1lieka viena pavojingiausi\xc5\xb3 viet\xc5\xb3 pasaulyje (\xc4\x8dia tarnauja apie 10 t\xc5\xabkst. \xe2\x80\x9e\xc5\xbeydr\xc5\xb3j\xc5\xb3 \xc5\xa1alm\xc5\xb3\xe2\x80\x9c). Tebesit\xc4\x99sia ir pati pirmoji paliaub\xc5\xb3 steb\xc4\x97jimo misija, sukurta 1948 m. ir pasi\xc5\xb3sta \xc4\xaf Palestin\xc4\x85, kur vis dar egzistuoja. Nuo to laiko, nepaisant UNTSO misijos pastang\xc5\xb3, \xc4\x8dia \xc4\xafvyko penki karai. Lieka nei\xc5\xa1spr\xc4\x99stas ir Ka\xc5\xa1myro konfliktas, kuriame taikos palaikytojai taip pat budi nuo 1948 m. JT nesugeb\xc4\x97jo \xc4\xafvesti tvarkos Somalyje, o Bosnijos Srebrenicos \xc5\xbeudyn\xc4\x97se leista i\xc5\xa1\xc5\xbeudyti 8000 vyr\xc5\xb3 ir jaunuoli\xc5\xb3, Ruandoje \xc5\xbeuvo apie 800 t\xc5\xabkst. \xc5\xbemoni\xc5\xb3. Metami kaltinimai, neva JT strukt\xc5\xabros neracionaliai naudojan\xc4\x8dios resursus, turin\xc4\x8dios i\xc5\xa1p\xc5\xabstus personalo etatus, klesti korupcija, nemok\xc5\xa1i\xc5\xa1kumas, prasta vadyba._NEWLINE_Jungtini\xc5\xb3 Taut\xc5\xb3 pastangos teigiamai vertintos Centrin\xc4\x97je Amerikoje, Namibijoje, Kambod\xc5\xbeoje ir Mozambike. \xc5\xa0iose \xc5\xa1alyse r\xc5\xabpintasi 15 milijon\xc5\xb3 pab\xc4\x97g\xc4\x97li\xc5\xb3, buvo teikta pagalba ken\xc4\x8diantiems nuo bado, atliktas lemiamas vaidmuo aplinkosaugos reikaluose, pad\xc4\x97ta sustabdyti lig\xc5\xb3 plitim\xc4\x85 ir u\xc5\xbetikrinti vaik\xc5\xb3 gerov\xc4\x99. Irakui paskelbtos sankcijos, kuri\xc5\xb3 i\xc5\xa1 esm\xc4\x97s buvo laikomasi.\n_START_SECTION_\nLietuvos taikdari\xc5\xb3 misijos\n_START_PARAGRAPH_\nLietuvai \xc4\xafsitraukti \xc4\xaf JT taikdari\xc5\xa1kas misijas atsidar\xc4\x97 galimyb\xc4\x97s po to, kai 1991 m. ji tapo JT nare. 1994 m. sausio m\xc4\x97n. buvo pasira\xc5\xa1yta sutartis d\xc4\x97l dalyvavimo Partneryst\xc4\x97s taikos labui programoje, v\xc4\x97liau gim\xc4\x97 ilgalaikis Baltijos \xc5\xa1ali\xc5\xb3 taikos palaikymo projektas BALTBAT._NEWLINE_Pirmasis Lietuvos taikdari\xc5\xb3 b\xc5\xabrys JT taikos misijoje UNPROFOR II 1994 m. buvo pasi\xc5\xb3stas \xc4\xaf Kroatij\xc4\x85. Tuomet pirmieji 32 lietuvi\xc5\xb3 kariai buvo dislokuoti Danijos bataliono DANBAT sud\xc4\x97tyje. Iki 1996 m. jame tarnavo 90 lietuvi\xc5\xb3. \xc4\xae v\xc4\x97lesnes misijas Afganistane, Gruzijoje, Sirijoje, Kosove buvo siun\xc4\x8diami taip pat karo medikai, kariniai steb\xc4\x97tojai, kitas personalas.'